OpenLLM-France/wikimedia huggingface dataset:
# Dilezet

| ◄ Ar gwir vro | Dilezet | D’he ene ► |
* O ! na pebez anken ! pebez merzerenti !
* Tostaat ra miz mae, kement tra zo laouen,
* Hag e-kreiz ar gwall-eur, sonjal ne c’hallinn mui
* Kana war va delenn !
* Gouzout e red, ken tomm, goad iaouank em gwazied,
* Eo va c’haloun dener, ken troet d’ar garantez,
* Ha rankout, enkrezet, gwelet ebarz er bed
* Kement a levenez !
* Anaout ar blijadur, taoler eur zell c’hoantuz
* War ann nep a dremen euruz em c’hichenn,
* Ha n’euz fors e pe leac’h rankout dalc’her, e-kuz,
* Va glac’har oc’h pep den !
* E pep leac’h, hag ato, gand ann holl dilezet,
* Heb eur ger, heb eunn dourn da rei d’in eur berad
* Luz ar gwir garantez heb pehini, bepred,
* Em bezo kalounad !
* Evel gand ann derchenn em empenn ez euz tan,
* Ar c’houezenn euz va zal a gouez a veradou,
* Eaz e kavann harpa va fenn paour oc’h eur mean,
* A bep tu d’ann hentchou.
* O ! ma n’em befe ket, Jezuz, aze da groaz,
* Pa welann enn dro d’in mignouned ken didruez,
* Daoust ha me, lavar d’in, a c’hallfe kaout, siouaz !
* Kaloun da jom e buez ?
# Dindan an Derven

| ◄ Disput etre ar Gwenedour hag ar C’hernevad | Dindan an Derven | Son kinniget d’an otro Vallée ► |
* YANNIG
* Evnedigou an amzer-neve
* A gan dudius en derven ;
* Annaïg, dous eo komz a garante,
* Luskellet gant o zon laouen
* Evnedigou an amzer-neve
* A gan dudius en derven.
* ANNA
* Me gar ’veldout, etouez ar bleuniou,
* Kôzeal dindan an derven,
* Rak eun êl gwenn, êlig an envoriou,
* Aman ouzimp a drid laouen.
* Me gar ’veldout, etouez ar bleuniou,
* Kôzeal dindan an derven.
* YANNIG
* Al lec’h-man, mignonez Annaïg,
* A vir bleuniou roz hon deiou,
* Hadet ganimp en c’hoarziou birvidik,
* Gwechall, pa oamp bugaligou.
* Al lec’h-man, mignonez Annaïg,
* A vir bleuniou roz hon deiou.
* ANNA
* Dre ma kreskemp, ped gwech, dibreder,
* ’N he skeud ez omp deut, evurus ;
* Ar vuhe d’imp a vousc’hoarze tener
* A-dreuz he deliou dudius.
* Dre ma kreskemp, ped gwech, dibreder,
* ’N he skeud ez omp deut, evurus.
* YANNIG
* Tra ma richane an durzunel,
* War ar brankou, gant he mignon,
* Sonjou tener ha mennoziou henvel
* A vleunie dous en hon c’halon.
* Tra ma richane an durzunel,
* War ar brankou, gant he mignon.
* ANNA
* C’houez vad ar bleun, son an ezennig,
* ’Vel eur muzik a garante,
* A zeblante laret d’imp goustadig :
* « Grêt oc’h an eil ’vit egile ».
* C’houez vad ar bleun, son an ezennig,
* ’Vel eur muzik a garante.
* YANNIG
* Aman hon deus touet ’vit biken
* Fealded an eil d’egile ;
* Gwriennet don, don evel an derven,
* Nerzus e vo hon c’harante.
* Aman hon deus touet ’vit biken
* Fealded an eil d’egile.
* ANNA
* Pa vefomp koz, gwan ha daoubleget,
* Pa grenfomp dindan ar blaiou,
* Dorn ouz dorn, dindan hon derven garet,
* Yannig, ni deuy c’hoaz awechou.
* Pa vefomp koz, gwan ha daoubleget,
* Pa grenfomp dindan ar blaiou.
* YANNIG
* Mar deu ar maro kri ha kalet
* Da derri skoulm hon c’halonou,
* Al lec’hig-man a rey d’an dilezet
* Frealz an dousan envoriou,
* Mar deu ar maro kri ha kalet
* Da derri skoulm hon c’halonou.
* ANNA
* An hini tec’het, en dervenig,
* A deuy noz ha de da c’hortoz
* Ma vezo dichaden e vignonig
* ’Vit mont kevred d’ar Baradoz.
* An hini tec’het, en dervenig,
* A deuy noz ha de da c’hortoz.
# Diougan Gwenc’hlan

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Diougan Gwenc’hlan (1846)
* Diougan Gwenc’hlan (1867)
* Diougan Gwenc’hlan (1883)
# Dihunamb

    Meur a embannadur zo eus Dihunamb er Wikimammenn.
War Gallica :
* 1905
* 1908
* 1909
* 1910
* 1912
* 1913
* 1914
* 1921
* 1922
* 1923
* 1925
War IDBE :
# Dihunamb (Kalloc’h)

D’is, Barh Labourer !
* Hiniù duchentil a Vro-Gall
* É hoarh doh hun guskemanteu
* Hag, allas ! mar a Vreihad dall
* E goll ar pen get ou cheleu
* Hag e daul “chupen” e dadeu.
* En Ankeu, digor e askel
* E glah en tu de skoeïn arnamb,
* Ma er gizieu kouh e verùel :
* Dihunamb, pautred, dihunamb !
* Hiniù duchentil a Vro-Gall
* Hun flastr get ou lezenneu kri,
* Guerhet ou haloneu d’er Fall
* Ind e gaz en treu kaer memb-ni,
* Hag eneb d’he ne saù hanni.
* En Ankeu, digor e askel
* E glah en tu de skoein arnamb,
* Ma er frankizieu e veruel :
* Dihunamb, pautred, dihunamb !
* Hiniù duchentil a Vro-Gall
* Get ur horvad arfleu e lar :
* « Konzet galleg el er re ’rall ! »
* Ha kavouit e rer ar hun doar
* Tud ag e zilausk ou lavar.
* En Ankeu, digor e askel,
* E glah en tu de skoein arnamb,
* ’Ma iez hun tadeu e verùel :
* Dihunamb, pautred, dihunamb !
* Hiniù duchentil a Vro-Gall
* En ou hevelenneu e skriù :
* « N’en des na Doue, na bed arall ! »
* Ha lod, doh ou hleuet, e viù
* Hemb pedein Doue, el loned gouiù !
* En Ankeu, digor e askel
* E glah en tu de skoein arnamb
* Ma er Fe kristen e veruel :
* Dihunamb, pautred, dihunamb !
* Hiniù, duchentil a Vro-Gall
* E venn goaskein oll en treu-se
* Agoust m’ou des groeit gueharall,
* Inour Breih, hag he nerh eue :
* Ha ni e bleg penn dirag he…
* En Ankeu, digor e askel,
* E glah en tu de skoein arnamb,
* « Ma hun Mam-Vroig e veruel :
* Dihunamb, pautred, dihunamb !
Bleimor.
# Dindan ar gwez dero

| ◄ Ar c’henta bragou | Dindan ar gwez dero | En-dro d’eun tantad ► |
* Gwechall, en va bourc’hig, e oa war ar leur-gêr
* Pemp dervenn gantvloaziek karget a skourrou kaer:
* D’an hanv, en o disheol, e weled merc’hed koz ;
* D’ar zul, c’hoari boulou eus a lein bete noz.
* Dindane d’ar pardon, da goulz ar foariou bras
* Evel d’an eureujou ha da veur a c’houel c’hoaz,
* Tud yaouank a gaved en o c’huzuligou,
* Skoulmet o biz bihan, hervez boaz hon tadou.
* N’oa ket neuze ar c’hiz mont d’an ostaliri
* Da gemer bannac’hou ’vid en em regali ;
* Dirag ar meneziou, e frankiz an dachen,
* Eur garantez parfet ’n em doued da viken.
* Pa zone kloc’h nav eur en horolach an tour,
* Eur c’henavo tener, eur ger plijus ha flour
* A zistone leal e don ar c’halonou
* Ha d’ar gêr e tec’hed leuniet a hunvreou.
Pep tra a dremen er bed-man, siouaz ! Eur gwall varrad avel c’houezas war ar vro hag a bilas teir eus ar gwezennou koz. Gwerzet voe ar pemp dervenn. Va c’hoar garet, evit kaout eun envor anezo a rank ober tumen siminal he zi nevez gant eun tamm koad trouc’het e dero unan eus ar gwezennou.
# Piou ’lavaro, kristenien

Oberennoù damheñvel pe handelvoù all zo ivez, gwelout Piv a laro, kristenien.
| ◄ Ma ene a vez laouen | Piou ’lavaro, kristenien | Me ’oar e chomit noz ha deiz ► |
* Piou ’lavaro, kristenien, pegoulz eo bet krouet,
* Gant Doue hollc’halloudek an Aelez binniget ?
* Araok ar mor, an douar, ar stered lugernus,
* E kanent o meuleudi d’an Drinded Hollbadus.
* Diskan
* Aelez Doue, Aelez eürus
* desket d’imp servija Jezuz ;
* ’veldoc’h ez omp e vugale,
* An Neñv a zo hon bro ivez.
* Gwelet o deus an douar o kemer e dachenn,
* An heol o skuilha warnan e genta sklerijenn ;
* Dirazo e tibabas Doue ar pri melen,
* Ma reas gantan ken brao e gorf d’ar c’henta den.
* Skrijet o deus pa gouezas Adam en e bec’hed,
* Ha pa ruilhas gwad Abel gant dourn e vreur lazet,
* Pa glevjont o tidarza ar c’hurunou spontus,
* Hag an dour-beuz o tiruilh war benn an dud kablus.
* Ouz Abraham e Membre ’lies o deus komzet,
* Gant Moizez er gouelec’h pell o deus baleet,
* Tridet o deus pa gane David ha Salomon,
* Pa c’harme Jeremiaz war lein menez Sion.
* Eun Ael a zezrevelas d’ar profed Daniel
* Pegoulz e tlee Jezuz ha genel ha mervel,
* Eun Ael henchas Tobiaz eus Niniv da Rajez ;
* Izaiaz hag Eliaz a veve en o zouez.
* Pa voe ganet hon Salver ’us d’e graou ’pad an noz,
* O moueziou flour a gane soniou ar Baradoz ;
* Pa rae e vurzudou e pep lec’h e heulient,
* Pa varvas war ar C’halvar, ’tal ar Groaz e klemment.
* Int ’lamas ar maen pouner a stouve war e vez,
* A strafuilhas ar gwardou ’oa outan war evez ;
* E-pad ma pigne d’an Nenv betek e dron uhel,
* Daou Ael a zic’hlac’hare kalon an ebestel.
* ’us d’an Iliz katolik e nijont a-vandenn,
* Er peuc’h evit he mirout, er brezel d’he difenn :
* Yudal forz a ra warni Satan hag ar re fall ;
* Harpet-mat eo a-bell ’zo, n’haller ket he finval.
* An dud varo, deiz ar Varn, ganto a vo galvet,
* Hag e traonienn Jozafad a bep tu dastumet :
* Stlepel ’raint ’kreiz an ifern diaoulou ha re daonet,
* Ha dougen d’ar Baradoz ar gristenien salvet.
* Neb a gar a zo karet ; neb a bed, skoazellet ;
* Hep eun Ael mat d’e virout n’eus ket eun den er bed :
* Heuliomp e ali bepred, hep ober poan d’ezan ;
* Hag er Baradoz ivez ’vimp eürus gantan.
# Pichoun

| ◄ O palarat | Pichoun | Ar pesketer ► |
* Pichoun, a lavare va zad,
* A ioa glaz enn he iaouankiz ;
* D’ar foar, kerkoulz ha d’ar marc’had,
* Pa’z eann gant sac’hadou gwiniz,
* Ann holl a jome sebezet
* Enn eur welet eul loen ken kaer ;
* Ma n’em bije ket her c’haret,
* Pichoun a ve bet gwerzet ker.
* — Ma n’oa ket falvezet d’am zad
* En einm zizober ouz Pichoun,
* Me gav on doa great ennn dra vad,
* Rag n’oa ket, o giz loen limoun,
* Loen all ebet er Finister
* Evid, evel-d-han, dibrada
* Heb mouzat, enn eunn taol kolier,
* Eur c’harrad euz ar re vrasa.
* Me n’em euz ket anavezet
* Pichoun, p’oa c’hoaz glaz he vlevenn ;
* Her gwelet em euz ato treuet,
* Koz kenan, ha gand eur bleo gwenn ;
* Med ma ne veze starnet mui,
* Da vihana, beteg mervel,
* En deuz bet alo da beuri,
* Ivez ato leun he rastel.
* Karet oa gant braz ha bihan.
* Euruz e venn c’hoaz hirio,
* Ma c’hallfenn gwelet anezhan
* Koz kenan evel kent, ha beo.
* — Med eur vintin, pebez anken,
* Pebez glac’har ha rann-galoun,
* Pa weliz, e-c’harz he speurenn,
* Maro-mik ar paour keaz Pichoun !
# Pihue-é enta honnen

| ◄ O Doué, mamen ol er madeu | Pihue-é enta honnen | Ah ! pihue ne vou suéhet ► |
* Pihue-é enta honnen, Ælèd, laret d’ein-mé,
* E sàu ag en deserh avel er goleu-dé ?
* Ælèd, na caërret ur hroaidur !
* Glan-é a hep couciadur.
* O ! bugalé Adam, quentéh m’ou dès buhé,
* E zou, dré er péhèd, dûet én ou iné ;
* Penaus honnen, hi hé hunan,
* N’en dé bet idan perh Satan ?
* Caérroh paud ha gùennoh eid ur flourdelisen,
* Étré merhèd Adam é splan er hroaidur-men !
* Ælèd, na caërret ur hroaidur !
* Glan-é a bep couciadur !
* De noz, el loër e splan é creis en tihoeldèd ;
* Honnen, mui eid el loër, e daul splandér ér bed :
* Ælèd, na caërret ur hroaidur !
* Glan-é a bep couciadur !
* Peb unan en hum huél én ur riolen sclér :
* É creis inean honnen limaj Doué e huélér :
* Ælèd, na caërret ur hroaidur !
* Glan-é a bep couciadur !
* en ælèd.
* Cannet a bouis hou pèn, cannet pobl ag en doar :
* Digouéhet-zou hinihue ur burhud hemb é bar :
* Gouyet é ma er hroaidur-zé
* Crouéet aveit bout mam de Zoué.
* Penaus é tostehé er péhéd d’hé inean ?
* Hi e flastrou un dé guet hé zroed pèn Satan :
* Pobl ag en doar, caërret ur hroaidur !
* Glan-é a bep couciadur !
* Cannet, pobl ag en doar, cannet guet en Ælèd,
* Cannet èl omb én nean, ér puar horn ag er bed ;
* Cannet : inour, gloër d’er hroaidur
* Zou crouéet hemb couciadur !
* en ælèd hag er bobl ag en doar.
* Aveid oh, ô Mari ! hur halon hag hur han :
* Ni hou cârou ér bed, ni hou cârou én nean ;
* Ni e larou : inour perpet
* D’er Huérhiès glan a bep péhèd !
* M. Le Joubiouz.
# Pez a gar ar Breizad

| ◄ An Delenn hag ar Barz | Pez a gar ar Breizad | Kaerder va Bro ► |
* Baleet ’m eus kement bro zo brudet dre ar bed,
* Broiou tomm ha gwaskedet, ha pinvidik meurbed ;
* Met neb lec’h ne ’meus kavet par da vro ma c’havel,
* Kaera bro’z eus er bed-mañ eo va bro Breiz-Izel.
* Gwel’t am eus gwez ken uhel evel tour Landreger
* O sevel sounn ha lorc’hus o divrec’h kreiz an êr ;
* Vel kent e karan muioc’h klevout son an avel,
* En dervennou koz manek dre goajou Breiz-Izel.
* Gwel’t am eus ar merc’hed koant a ren er c’hêriou braz,
* Ar re ’n em lac’h ar wazed vid o daoulagad glaz ;
* Koulskoude, flour o jodig ha ru-gwad o muzel,
* Eo koantoc’h vid ar re-ze pôtrezed Breiz-Izel.
* Tridet he deus va c’halon, c’hoarzet va daoulagad
* Dirak bleuniou burzudus, bleuniou leun a c’houez-vad ;
* Gant muioc’h a blijadur e tolan c’hoaz eur zell
* War ar bleuñ aour a lugern dindan heol Breiz-Izel.
* Gwel’t am eus an traou neve bet zavet er c’hêriou,
* E chomê darn dirazê digor frank o genou ;
* Nebeut éñvor koulskoude a zalc’h an Tour Eiffel
* ’Kever ar vein milvloaiek ’n o zav en Breiz-Izel.
* Klevet am eus kanerien, kanerezed dispar,
* Meulet braz hag anveet e pep korn an douar ;
* Met pegement eo bravoc’h, ’lein ar menez uhel,
* Hollaika ’r maeserien en yez koz Breiz-Izel !
* Klevet am eus bet ive, e-kreiz an noz du-dall,
* Dreist ar blenenn spouronnet al leon o yudal ;
* Spontusoc’h c’hoaz eo klevout ar c’horn-boud a vrezel
* O c’hervel d’an emgannou pôtred stard Breiz-Izel.
* Vit hon goabrenn da veañ koumoulus a-wechou,
* Hon lann da veañ dreinek ha treitour hon ôchou,
* Ar wella bro da vevañ, an dousa da vervel,
* An hini garan dreist holl, eo va bro Breiz-Izel.
# Picrel goz o keuneuta

| ◄ Kêr-Rolland e Brenniliz | Picrel goz o keuneuta | Ar vered koz ► |
* Dre eun hent leun a bri e-lec’h ma peg e droad
* E tistro gant e zamm, goustadik, eus ar c’hoad.
* A-boan e vez gwelet ken hir eo ar brankou
* A bouez a-hed e gein betek kleuz e voutou.
* ’Barz e horden geuneut e kerz evel eur vaot
* Pe eul lestr o tostât gant evez ouz an aod.
* P’eo pignet al leur-gêr, arru tost d’e lochen,
* E tired re vihan a c’hoarie laouen
* Da zikour o zad-koz da zizamma e vec’h
* A gasont dre dammou en o c’hambrig d’an nec’h.
* Eno eman ar vamm o poazat patatez
* ’Vo debret bremaïk gant eur skudellad laez.
* Da c’hortoz ar c’hoziad a dan e gorn-butun :
* Evel-se, ’pad ar bloaz, e tremen ar zizun,
* Evurus o sonjal ’c’hell skoazella e di
* Ha beza ’vid an holl eur skouer vat ’n e gozni.
* ’Keit m’edo yac’h ha gren ’pilhaoue e Treger ;
* Breman, alas ! dinerz, e renk chom ’tro ar gêr.
* Met direbech e kousk ’n e wele dero koz…
* Labouromp eveltan beteg eur ar repoz.
# Pihue e huélan-mé

| ◄ O hui e chom én nean | Pihue e huélan-mé | Hinihue é ma gannet Mari ► |
* Pihue e huélan-mé
* Splannoh aveid er stirèd,
* É sehuel d’en né
* Ar zivaskel en Ælèd ?
* Ne farian tam ;
* É creis en triomfl douçan,
* O Mari, me mam,
* Ya, hui-é e remerquan.
* Doué memb e zischen
* A ziar é drôn ihuel,
* E laq ar hou pèn
* Er gourônnen éternel,
* Hag én e balæs,
* Dirac ol é vugalé,
* Hou salud Rouannès,
* Ag en doar èl ag en né.
* Quentéh ne gleuér
* Nameit er musiq douçan,
* Én ur joé tinér
* Er Sænt hag Ælèd e gan :
* Revou gloër d’oh-hui,
* Merh, prièd ha Mam un Doué,
* Gloër d’oh, ô Mari,
* Épad en éternité.
* Rouannès, péh madeu
* N’en dès ar-n-oh Doué scùillet !
* Ol é drezorieu
* Dirac oh zou displéguet ;
* Gloër enta d’oh-hui,
* Merc’h, prièd ha Mam un Doué,
* Gloër d’oh, ô Mari,
* Épad en éternité.
* Cannamb-ni ehué
* Memb é creis ur vro a zar,
* Ha guet en Ælé,
* Laramb, ô pobl ag en doar :
* Revou gloër d’oh-hui,
* Merc’h, prièd ha Mam un Doué,
* Gloër d’oh, ô Mari,
* Rouannès en doar hag en né.
* Me mam, péh madeu
* N’en dès ar-n-oh Doué scùillet !
* Ol é drezorieu
* Dirac oh zou displéguet ;
* Gloër enta d’oh-hui,
* Merc’h, prièd ha Mam un Doué,
* Gloër d’oh, ô Mari,
* Épad en éternité.
* Mari, Mam tinér,
* Guet Jesus hou Mab divin,
* Én ur mor a hloër
* Beah eurus de virhuiquin ;
* Neoah astennet
* Hou teourn d’hou pugalé,
* Hag ou secouret
* De honnèt guet-n-oh d’en né.
* J. G.
# Kenavo ! (Soniou Feiz ha Breiz)

| ◄ Yann paotr ar gêr | Kenavo ! |
Ar c’han kaer-man eo an hini a zo o kloza « Eun eured e Bro-Wened » bet savet gant an Aotroned Marechal ha Dantec.
* Kanet hon eus a galon vat,
* En enor d’ar Vro, da Zoue,
* Mall eo skoulma, kent ’n em guitaat,
* Gand eur zonenn, hor c’harante.
* Diskan
* Kenavo d’eoc’h, gwir Vretoned,
* Bleunia a ra al levenez,
* E pep kalon, ouz ho kwelet,
* Enor d’eoc’h c’houi ha trugarez !
* II
* Sonet hon eus, breudeur karet,
* ’Vit hada joa, pellaat glac’har,
* Ha deski d’an dasson laret
* Ez eus Breiziz war an douar.
* III
* Ez eus, er bed-man, eur vro gaer,
* Tud vat ha kalonek enni
* Hag he deus taolet he splannder,
* War hent an enor, hep fazi.
# Kenavo

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Kenavo ! Barzhoneg savet gant Fañch an Uhel :
* Kenavo !, e-barzh Bepred Breizad, 1865 ;
* Kenavo !, e-barzh Almanak Breiz-Izel evit ar blavez biseost 1872;
Sellout ivez ouzh :
# Kenavo d’em bro

| ◄ Er Moussik bihan | Kenavo d’em bro | Un inean poéniet ► |
Nannèd, 28 a vis Æst 1840.
* Allas ! mont a ran pêl !
* Kenavo d’id, mem bro !
* Kenavo, doar santel !
* Kenavo, kenavo ! (bis.)
* Kenavo, me mam vad,
* Eid hou mab pedet Doué !
* Kenavo, me houh tad,
* Eid on pedet ehué ! (bis.)
* Kenavo, mem bredér,
* Ha té, me hoér Terès !
* Eid hou prér ur batér
* É chapel er Huérhiès. (bis.)
* Kenavo, hui ker mad
* Ha ker carantéus,
* A gâran èl me zad !....
* Ah ! re-veoh eurus ! (bis.)
* Aveid er heih peur clan,
* Oh ! péh un tarh-kalon,
* Mont ker pèl é hunan !…
* Mæs Doué a vo ghet-hon ! (bis.)
* Ah ! tàuet, men dareu,
* Me huélo hoah mem bro !
* Tàuet, me huannadeu !…
* Me zei nerhus én dro. (bis.)
* Pe splannou ar me fèn
* Heol tuêm en Itali,
* Un nerh nehué abèn
* A zei ém izeli ! (bis.)
* Me gavo gùellaen
* É kér vras er Pabet :
* Inou vo en termen
* A me foénieu kalet. (bis.)
* Oh ! me yei de bedein
* É ilis San-Pietro :
* Bennoh Doué ’houlennein
* Eid on hag eit mem bro. (bis.)
* De ilis er Huérhiès,
* De Santa-Maria,
* Me yei ehué liès,
* Ha d’er Scala Santa. (bis.)
* Kenavo, kér Nannèd,
* Kenavo bet distro.
* Kênt blai, lan a yehèd,
* É vein arré ér vro. (bis.)
# Kenavo eur zoudard « territorial » d’e varc’h « Laou »

| ◄ Kimiad soudarded yaouank | Kenavo eur zoudard « territorial » d’e varc’h « Laou » | Fizians ! ► |
Da Ivon Genver, Huelgoat.
* Bannac’hou ’m boa evet ’n eur laret kenavo…
* Penaos eta kuitât heb ober giz ar vro,
* Hep mont da zaludi ha trinka da yec’hed
* Mignoned ha kerent, amezeien garet ?
* Klevet ’meus alïes ’man ar wirionez wenn
* Nan e spered an dud met e deun eur werenn,
* Kemerit ar fizians, em fluen ’man ive
* Ar pez a dremenas, ar pez a ris neuze.
* Diouz an abardaez, a-raok dibri va c’hoan,
* ’C’h aen da welet va marc’h, d’eun tammig kraou balan ;
* An nec’h a oa, siouaz, skignet war va ene
* Evel eur goumoulen war griben ar mene.
* ’Vit netât va c’herc’hen, ’vel ’n eur gador govez,
* Raktal me ’zisklêrias hervez ar wirionez :
* « En derveziou da zont marteze n’hellfomp ken
* Mont da brajou ar stêr, da barkou ar porz-mên ;
* Ogedi douarou, arat gwaremou koz,
* Bale aman, du-hont, kouls en deiz hag en noz ;
* Teila ar c’hriennou, ludua ’r prajeier,
* Kerc’hat maerl ha temzou, falc’hat ar foenneier ;
* A-gevret dastum êst, rei tro d’an dornerez,
* Tenna legumachou, gwaskellat ar frouez,
* Hep heug ha gwarizi skoazia ar pinvidig,
* ’Vit diboania ar paour c’hoantek d’en em ginnig.
* Mar ’teus bet a-wechou niver a ehanou
* P’edon puchet er c’hleuz oc’h ober kornadou,
* Ganen ’teus gouzanvet re a bevar-amzer :
* Da blijadur ’zo bet kemmesket a vizer.
* Me ’meus en diskennou re wech da wall-gaset,
* Hag alïes ivez er c’hrec’hiou re garget…
* Oh ! pardon ac’hanoun, o va c’henseurt kêz Laou !
* Piou a zo atao fur ? piou n’ez a ket e gaou ? » —
* Neuze e tostaan ha d’am marc’h e pokan ;
* En e voue e krogan, e c’houg a vriatan ;
* Goude va loen karet, gant e lagad tener,
* ’Zellas ouz va c’hostez, a zeuas d’am c’henver.
* Dilavar, sebezet, en em zalc’homp hon daou…,
* Ar sioulded, ar peoc’h a rene ’barz ar c’hraou,
* Pa zeuas va maouez d’am c’hlask ha d’am gervel :
* An nor ’brennan buan ; er-mêz e oa tenvel…
* En despet d’am c’halon, antronoz pa zavis,
* Va glac’har a oa bras, ha dreist-oll pa glevis
* Holl kejer ar penker o kana war o c’hlud,
* El leuriou, er porziou o c’houeza ’n avel-yud.
* ’Vel eun danvad kollet, eur paotrig leun a aon,
* En noz en e wele pa zonj en trist Anaon,
* Me a oa ken euzet ma ris eur youc’haden :
* Ma marc’h a respontas dre eur c’hrisinkaden.
* Krena ’reas va c’horf, va ene a rannas,
* Va daouarn a groazas, war va glin me ’gouezas…
* Pa ’n em gav gwall-amzer kalz a wazed dife
* A anzav eul lezen, a zistro da Zoue !
(Genver 1915)
* ↑ E fons
* ↑ Asamblez
# Kement a rit, Tad karantezus

Oberennoù damheñvel pe handelvoù all zo ivez, gwelout Kement a ret, Tad.
| ◄ Eürus an hini | Kement a rit, Tad karantezus | Jezuz ’lavar d’imp pedi ► |
* Kement a rit tad karantezus
* A gavan mat : Meulomp Doue !
* Ha dirazoc’h e vevan eürus,
* E gwir vugel : Meulomp Doue !
* M’hen goar ervad ho torn a grouer
* A ren pep tra, Meulomp Doue !
* Lavarout ’rin hed ma holl amzer :
* Meulomp Doue ! Meulomp Doue !
* Diouz ar beure, dal ma tihunan
* E kanan ye : Meulomp Doue !
* E-pad an deiz dre ma labouran,
* Ma c’hanaouenn : Meulomp Doue !
* Pa led an noz tenval he mantell
* Us d’an douar : Meulomp Doue !
* Lavaran c’hoaz an diou gomz santel :
* Meulomp Doue ! Meulomp Doue !
* Na glevit ket ’-kreiz al levenez,
* Ma mouez lavar : Meulomp Doue !
* Ha ma c’halon en dristidigez,
* A lavar c’hoaz, Meulomp Doue !
* Pe vo brao, pe vo fall an amzer,
* Sul-gouel-bemdez : Meulomp Doue !
* Em zi, er maez, ma mouez a gan kaer :
* Meulomp Doue ! Meulomp Doue !
* E Breiz-Izel, gant ma mignoned,
* Ma diskan eo : Meulomp Doue !
* Pell diouz ma bro, mesk ar C’hallaoued,
* N’ankounaan ket : Meulomp Doue !
* ’Vel ma zud koz, er peuc’h, er brezel,
* Yac’h-mat pe glanv : Meulomp Doue !
* A-greiz beva ma rankan mervel,
* Meulomp Doue ! Meulomp Doue !
* Gant ma madou, mar doun enoret,
* Dirak an holl, Meulomp Doue !
* Ha mar doun paour, mar doun disprizet,
* ’-lec’h damanti : Meulomp Doue !
* Er Baradoz e vin dic’haouet,
* Hag en tu-hont : Meulomp Doue !
* Hent ar furnez ganin bet heuliet,
* Meulomp Doue ! Meulomp Doue !
* War ar C’halvar Jezuz o tremen,
* A hirvoude : Meulomp Doue !
* Daoust d’he glac’har e vamm ’n e gichen
* A responte : Meulomp Doue !
* Hag e rankfen evel ma Salver,
* Skuilha ma gwad, Meulomp Doue !
* Ma ger vefe ’vel e pep amzer :
* Meulomp Doue ! Meulomp Doue !
# Kenavo d’ar iaouankis

Oberennoù damheñvel pe handelvoù all zo ivez, gwelout Trente mélodies populaires de Basse-Bretagne (1931)/Kenavo d’ar yaouankis.
| ◄ Pébez kélou | Kenavo d’ar iaouankis | Kanvow ► |
* Ar iaouankis zo eur bouquet ar haera zo er bed,
* Ar iaouankis zo eur bouquet ar haera zo er bed, ar haera zo er bed,
* Mes cozni en diskarié O ié tra la la la dira la dira
* Mes cozni en diskarié vit c’hoas ne raio ket.
* Ar iaouankis zo eur bouquet n’é ket da padout pell.
* Pa sonjer an nebeta, [oié etc. ] a ia gant an avel.
La première partie de cette mélodie est dans le mode hypolydien avec terminaison sur la médiante (variété syntono-lydienne ).
Dans la seconde partie, quand apparaît l’ut naturel, la mélodie change de mode et sa terminaison se fait une quinte au-dessous sur une tonique hypodorienne. Il est à remarquer dans le deuxième membre de cette seconde période, l’ut dièse reparaît : cette note étrangère au mode hypodorien produit une modulation passagère et un rappel de la modalité hypolydienne qui donne à la conclusion une grande impression de fraîcheur.
Si on analyse cette mélodie au point de vue rythmique, on rencontre dans la première partie deux phrases de six mesures qui se décomposent chacune en deux membres de trois mesures ; le deuxième membre de la seconde phrase se répète deux fois. La seconde période se compose de deux phrases : l’une de sept mesures, l’autre de six mesures.
Chantée par M. Guichon Plounève
# Kenavo ! (Almanak 1872)

Oberennoù damheñvel pe handelvoù all zo ivez, gwelout Kenavo.
| ◄ Ar Soudard iaouank | Kenavo ! | Hon Breudeur er Brezel ► |
Kenavô, Mari, ma dousig,
Kenavô, me ’ia bremaïg
Duhont, indan ar mogero,
Da vervel, o tifenn ma bro.
A-bep-tu ’sôn ann trompillou A-beb-tu ’tenn ar c’hanonou,
Rèd eo monet a galon vad,
Hag heb aoun, ’vel eur gwir Breizad.
Me iel’ gant ur galon laouenn,
Er renk kenta, huël ma fenn ;
Me gerzo ’vit difenn ma bro
Heb aoun a-bed euz ar maro !
Kimiad, kimiad ’wit ar bed-ma, Lec’h na em welfomp ken brema ; Ni em gavo en env, un de, Gant holl soudarded vad ar fe.
Ar boulodo a-uz d'am fenn, En er, a c’huitel o tremenn, Holl ’ma en tan ar mogero, A bep-tu ’welan re varo.
Setu, setu dez ann eured ! Mâ goad-me eo gwinn ruz ar pred, Hag ar c’hlezron hag ar c’hanon, El lec’h ar biniou, a zôn !
Deus ’ta, deus ’ta, ma c’halonig, Ma tremenin war da vizig Ar walenn a briedèles, Kaeroc’h ’wit hini rouanes !
Kimiad c’hoaz, kimiad ’wit ar bed, Bez sonj euz da soudard breped, Marwet ’wit he vro hag he feiz Evel peb bugel mad a Vreiz !